b'\n_START_ARTICLE_\nKroni\xc4\x8dna obstruktivna plju\xc4\x8dna bolezen\n_START_SECTION_\nKa\xc5\xa1elj\n_START_PARAGRAPH_\nKroni\xc4\x8dni ka\xc5\xa1elj se obi\xc4\x8dajno pojavi kot prvi znak bolezni. To stanje se lahko pojavi, \xc5\xa1e preden se KOPB v celoti razvije. Koli\xc4\x8dina proizvedenega izme\xc4\x8dka se lahko v \xc4\x8dasu nekaj ur ali dni spreminja. V nekaterih primerih ka\xc5\xa1elj ni prisoten ali pa se pojavlja le ob\xc4\x8dasno in ni nujno produktiven. Nekateri ljudje s KOPB pripisujejo simptome \xc2\xbbkadilskemu ka\xc5\xa1lju\xc2\xab. Sputum se lahko pogoltne ali pa izpljune, pogosto odvisno od dru\xc5\xbebenih in kulturnih dejavnikov. Pretiran ka\xc5\xa1elj lahko povzro\xc4\x8di zlom reber ali kratkotrajno izgubo zavesti. Osebe s KOPB imajo pogosto zgodovino prehladov, ki trajajo dlje \xc4\x8dasa.\n_START_SECTION_\nZasoplost\n_START_PARAGRAPH_\nZasoplost je pogosto simptom, ki ljudi najbolj moti. Prizadeti jo najpogosteje opisujejo takole: \xc2\xbbdihati mi je zelo naporno,\xc2\xab\xc2\xa0\xc2\xbbpo\xc4\x8dutim se kot brez sape,\xc2\xab\xc2\xa0ali \xc2\xbbne morem vdihniti dovolj zraka\xc2\xab. Razli\xc4\x8dna kulturna okolja lahko znake opisujejo druga\xc4\x8de. Za zasoplost je zna\xc4\x8dilno, da se ob naporu poslab\xc5\xa1a, ravno tako se poslab\xc5\xa1a, \xc4\x8de traja dolgo, in pa s \xc4\x8dasom. V poznej\xc5\xa1ih fazah se pojavi med mirovanjem in je lahko vedno prisotna. Pri ljudeh s KOPB predstavlja vir tesnobo in slabe kakovosti \xc5\xbeivljenja. Veliko ljudi z napredovalo obliko KOPB diha skozi na\xc5\xa1obljene ustnice, kar pri nekaterih olaj\xc5\xa1a zasoplost.\n_START_SECTION_\nDruge zna\xc4\x8dilnosti\n_START_PARAGRAPH_\nPri KOPB, lahko izdih traja dlje kot vdih. Lahko se pojavi stiskanje v prsih, ki pa ni obi\xc4\x8dajno in katerega vzrok je lahko kaj drugega. Pri osebah z oviranim pretokom zraka je ob pregledu prsnega ko\xc5\xa1a s stetoskopom lahko sli\xc5\xa1ati piskanje ali druge zvoke ob vstopu zraka v plju\xc4\x8da. Prsni ko\xc5\xa1 v obliki soda je za KOPB zna\xc4\x8dilen, \xc4\x8deprav relativno redek znak. S slab\xc5\xa1anjem bolezni prizadeti pogosto zavzemajo trino\xc5\xbeno lego._NEWLINE_V poznem stadiju KOPB vodi do visokega tlaka v plju\xc4\x8dnih arterijah, ki obremenjuje desni prekat srca. To stanje se imenuje cor pulmonale, in vodi do simptomov v obliki oteklih nog in izbuljenih \xc5\xbeil na vratu. KOPB je med obolenji plju\xc4\x8d najpogostej\xc5\xa1i vzrok za cor pulmonale. Cor pulmonale je postal manj pogost, odkar se pri zdravljenju uporablja dodaten kisik._NEWLINE_KOPB se pogosto, deloma zaradi skupnih dejavnikov tveganja, pojavlja skupaj s \xc5\xa1tevilnimi drugimi bolezenskimi stanji. To so med drugim: ishemi\xc4\x8dne bolezni srca, visok krvni tlak, diabetes mellitus, oslabitve mi\xc5\xa1ic, osteoporoza, plju\xc4\x8dni rak, anksiozna motnja in depresija. Bolniki s hudo obliko bolezni imajo pogosto ob\xc4\x8dutek, da so ves \xc4\x8das utrujeni. Beti\xc4\x8dasti prsti niso specifi\xc4\x8dni za KOPB in bi morali spodbuditi preiskave v smeri plju\xc4\x8dnega raka.\n_START_SECTION_\nPoslab\xc5\xa1anje\n_START_PARAGRAPH_\nKot akutno poslab\xc5\xa1anje KOPB je razumeti pove\xc4\x8dano kratko sapo, pove\xc4\x8dano koli\xc4\x8dino izme\xc4\x8dkov, spremembe barve izme\xc4\x8dka od brezbarvne k zeleni oz. rumeni ali poslab\xc5\xa1anje ka\xc5\xa1lja. Lahko se pojavi skupaj z znaki za pove\xc4\x8dan napor pri dihanju, kot so hitro dihanje, hitro bitje srca, potenje, dejavnost mi\xc5\xa1ic v vratu, modrikast odtenek ko\xc5\xbee in zmeda, ali pa bojevito vedenje, \xc4\x8de gre za zelo hude izbruhe. Ob pregledu plju\xc4\x8d s stetoskopom je sli\xc5\xa1ati pokanje.\n_START_SECTION_\nVzrok\n_START_PARAGRAPH_\nGlavni vzrok za KOPB je toba\xc4\x8dni dim, v nekaterih dr\xc5\xbeavah spadata med pomembne vzroke \xc5\xa1e izpostavljenost pri delu ter onesna\xc5\xbeen zrak zaradi odprtih ognjev v bivali\xc5\xa1\xc4\x8dih. Zna\xc4\x8dilno je, da traja izpostavljenost ve\xc4\x8d desetletij, preden se pojavijo simptomi. Dolo\xc4\x8den vpliv ima tudi dedna nagnjenost posameznika.\n_START_SECTION_\nKajenje\n_START_PARAGRAPH_\nGlavni dejavnik tveganja za KOPB po vsem svetu, je kajenje tobaka. Med kadilci bo okoli 20\xc2\xa0% dobilo KOPB, med tistimi, ki kadijo \xc5\xbee celo \xc5\xbeivljenje, pa okoli polovica. V Zdru\xc5\xbeenih dr\xc5\xbeavah Amerike in Zdru\xc5\xbeenem kraljestvu je med obolelimi za KOPB 80-95\xc2\xa0% aktivnih ali preteklih kadilcev. Verjetnost, da se KOPB pojavi, raste s celokupno izpostavljenostjo dimu. Poleg tega so \xc5\xbeenske dovzetnej\xc5\xa1e za \xc5\xa1kodljive u\xc4\x8dinke dima kot pa mo\xc5\xa1ki. Pri nekadilcih je pasivno kajenje vzrok za pribli\xc5\xbeno 20\xc2\xa0% primerov. Tudi druge vrste kajenja, kot so marihuana, cigare in vodna pipa, predstavljajo tveganje. Pri \xc5\xbeenskah, ki kadijo med nose\xc4\x8dnostjo, se lahko pove\xc4\x8da tveganje za nastanek KOPB pri otroku.\n_START_SECTION_\nOnesna\xc5\xbeenost zraka\n_START_PARAGRAPH_\nSlabo prezra\xc4\x8devani ognji za kuho, pri katerih je pogosto gorivo premog ali biomasa, kot so les in \xc5\xbeivalski iztrebki, vodijo do onesna\xc5\xbeenosti zraka v zaprtih prostorih in so eden od najpogostej\xc5\xa1ih vzrokov za KOPB v dr\xc5\xbeavah v razvoju. Ti ognji predstavljajo glavni na\xc4\x8din kuhanja in gretja za skoraj 3 milijarde ljudi; u\xc4\x8dinki na zdravje so ve\xc4\x8dji pri \xc5\xbeenskah zaradi ve\xc4\x8dje izpostavljenosti med gospodinjskimi opravili. Poleg tega predstavljajo glavni vir energije v 80\xc2\xa0% bivali\xc5\xa1\xc4\x8d v Indiji, na Kitajskem in v podsaharski Afriki._NEWLINE_Ljudje, ki \xc5\xbeivijo v velikih mestih, imajo vi\xc5\xa1jo stopnjo KOPB kot ljudje, ki \xc5\xbeivijo na pode\xc5\xbeelju. Urbano onesna\xc5\xbeevanje zraka je sicer dejavnik pri slab\xc5\xa1anju bolezni, vendar njegova celotna vloga kot vzrok za KOPB ni jasna. Obmo\xc4\x8dja s slabo kakovostjo zraka na prostem, med drugim zaradi izpu\xc5\xa1nih plinov, imajo na splo\xc5\xa1no vi\xc5\xa1jo stopnjo KOPB. Za celokupni u\xc4\x8dinek pa se v primerjavi s kajenjem meni, da je majhen.\n_START_SECTION_\nDrugi onesna\xc5\xbeevalci zraka\n_START_PARAGRAPH_\nEpidemiolo\xc5\xa1ke raziskave o vplivu radona na umrljivost zaradi nemalignih plju\xc4\x8dnih bolezni, kot je KOPB, so razmeroma malo\xc5\xa1tevilne, vendar nakazujejo na to, da radon pove\xc4\x8da umrljivost ljudi zaradi KOPB. Kljub temu, da ni jasno, ali radon spro\xc5\xbei nastanek KOPB ali poslab\xc5\xa1a njen potek, radon lahko povzro\xc4\x8di vnetje plju\xc4\x8dnega tkiva, ki je povezano tako s KOPB kot s plju\xc4\x8dnim rakom._NEWLINE_Raziskave ka\xc5\xbeejo, da so nanodelci tesno povezani s poslab\xc5\xa1anjem in razvojem mnogih plju\xc4\x8dnih bolezni, kot sta KOPB in astma. Med izpostavljenostjo nanodelcem se je pri bolnikih s plju\xc4\x8dnimi boleznimi pojavljalo ve\xc4\x8d primerov bronhokonstrikcije (zo\xc5\xbeenja svetline sapnic), bronhialne hiperodzivnosti in fibroze plju\xc4\x8d, uporaba zdravil je bila prav tako ve\xc4\x8dja. Med medicinsko pomembne nanodelce spadajo delci titanovega dioksida (TiO\xe2\x82\x82), ki se v nanotehnolo\xc5\xa1ki industriji uporablja za izdelavo sestavin barv in tapet ter mnogih potro\xc5\xa1ni\xc5\xa1kih izdelkov, kot so li\xc4\x8dila, obla\xc4\x8dila, sen\xc4\x8dila in \xc5\xbeivila, poleg tega so tem delcem izpostavljeni delavci med predelavo rutila. Ve\xc4\x8d kot polovica delavcev, izpostavljeni delcem TiO\xe2\x82\x82, naj bi do\xc5\xbeivljali simptome slab\xc5\xa1ega delovanja plju\xc4\x8d. Raziskave so pokazale, da delci TiO\xe2\x82\x82 lahko spro\xc5\xbeijo oz. povzro\xc4\x8dijo vnetne odzive, razra\xc5\xa1\xc4\x8danje veziva (fibroproliferativne spremembe), hiperplazijo \xc4\x8da\xc5\xa1astih celic in emfizemu podobne spremembe. Nanodelci TiO\xe2\x82\x82 bi tako lahko predstavljali resen javno zdravstveni problem, tako v poklicnih razmerah kot v okolju.\n_START_SECTION_\nPoklicne izpostavljenosti\n_START_PARAGRAPH_\nIntenzivna in dolgotrajna izpostavljenost prahu na delovnem mestu, kemikalijam in hlapom pove\xc4\x8duje tveganje za KOPB, tako pri kadilcih kot tudi pri nekadilcih. Za izpostavljenost na delovnem mestu se meni, da je vzrok v 10-20\xc2\xa0% primerov. Po ocenah je v Zdru\xc5\xbeenih dr\xc5\xbeavah Amerike z izpostavljenostjo na delovnem mestu povezanih ve\xc4\x8d kot 30\xc2\xa0% primerov pri bolnikih, ki niso nikoli kadili; tveganje v dr\xc5\xbeavah brez zadostnih predpisov je verjetno \xc5\xa1e ve\xc4\x8dje._NEWLINE_Vpletenih je ve\xc4\x8d industrij in virov, med drugim visoka raven prahu v premogovni\xc5\xa1tvu, pri pridobivanju zlata, v industriji tekstila iz bomba\xc5\xbea, ter poklici, kjer se dela s kadmijem ter z izocianati in kjer nastaja dim, kot je varjenje. Delo v kmetijstvu prav tako predstavlja tveganje. Za nekatere poklice so ocenili, da je njihovo tveganje enakovredno kajenju od pol do dveh \xc5\xa1katel cigaret na dan. Izpostavljenost kremenovemu prahu lahko tudi povzro\xc4\x8di KOPB, tveganje zanj ni povezano s tveganjem za silikozo. Zdi se, da se negativni u\xc4\x8dinki izpostavljenosti prahu in cigaretnemu dimu se\xc5\xa1tevajo, \xc4\x8de ne celo obojestransko krepijo._NEWLINE_Na letali\xc5\xa1\xc4\x8dih so tako delavci kot administrativno osebje izpostavljeni ultrafinim izpu\xc5\xa1nim delcem iz dizelskih motorjev delovnih strojev in letalskih motorjev. Med pomembne onesna\xc5\xbeevalce v tak\xc5\xa1nih razmerah spadajo policikli\xc4\x8dni aromatski ogljikovodiki, hlapne organske spojine, kot so benzen in aldehidi, anorganski plini, kot so \xc5\xbeveplov dioksid (SO\xe2\x82\x82) in du\xc5\xa1ikovi oksidi (NO\xe2\x82\x93) ter fini trdni delci. Ultrafini izpu\xc5\xa1ni delci iz dizelskih motorjev so povezani z nastankom mnogih bolezni, poleg KOPB \xc5\xa1e s sr\xc4\x8dno-\xc5\xbeilnimi boleznimi in rakom. Navkljub zdravstvenemu tveganju le malo letali\xc5\xa1\xc4\x8d nadzoruje kakovost zraka v delovnem okolju.\n_START_SECTION_\nGenetika\n_START_PARAGRAPH_\nGenetika igra vlogo pri razvoju KOPB. Med sorodniki bolnikov s KOPB, ki kadijo, je pogostej\xc5\xa1a, kot med kadilci, ki si niso v sorodu.  Trenutno je edini nesporno deden dejavnik tveganja pomanjkanje alfa 1-antitripsina (AAT). To tveganje je \xc5\xa1e posebej veliko, \xc4\x8de oseba, ki ji alfa 1-antitripsin primanjkuje, tudi kadi. Dejavnik je odgovoren za pribli\xc5\xbeno 1-5\xc2\xa0% primerov stanje pa je prisotno pri pribli\xc5\xbeno 3-4 osebah na 10.000 ljudi. Drugi genetski dejavniki so trenutno predmet preiskav, verjetno jih je precej._NEWLINE_Tri \xc4\x8detrtine primerov obolenja ima vzroke v slabih poteh delovanja plju\xc4\x8d v mladosti. Te poti so povezane z izpostavljenostjo v otro\xc5\xa1tvu, dejavniki pa jih pri odraslih kasneje pomno\xc5\xbeijo,\n_START_SECTION_\nDrugo\n_START_PARAGRAPH_\n\xc5\xa0tevilni drugi dejavniki so manj tesno povezani s KOPB. Tveganje je ve\xc4\x8dje pri revnih ljudeh, \xc4\x8deprav ni jasno, ali je to zaradi rev\xc5\xa1\xc4\x8dine same ali zaradi drugih dejavnikov tveganja, ki so z rev\xc5\xa1\xc4\x8dino povezani, kot sta na primer onesna\xc5\xbeenje zraka in podhranjenost. Obstajajo \xc5\xa1e nepotrjeni dokazi za pove\xc4\x8dano tveganje za KOPB pri ljudeh z astmo in hiper-reaktivnimi dihalnimi potmi. Porodni dejavniki, kot je nizka te\xc5\xbea pri porodu, lahko prav tako igrajo vlogo kot \xc5\xa1tevilne nalezljive bolezni, kot recimo HIV/AIDS in tuberkuloza. Oku\xc5\xbebe dihal, kot je plju\xc4\x8dnica, naj ne bi pove\xc4\x8devale tveganja za KOPB, kar velja predvsem za odrasle.\n_START_SECTION_\nPoslab\xc5\xa1anja\n_START_PARAGRAPH_\nAkutno poslab\xc5\xa1anje (nenadno poslab\xc5\xa1anje simptomov) obi\xc4\x8dajno spro\xc5\xbeijo oku\xc5\xbebe ali okoljska onesna\xc5\xbeevala, v\xc4\x8dasih tudi drugi dejavniki, kot je nepravilna uporaba zdravil. Razlog za 50 do 75\xc2\xa0% primerov so najverjetneje oku\xc5\xbebe, pri \xc4\x8demer so bakterijskega izvora v 25\xc2\xa0%, virusnega izvora v 25\xc2\xa0%, in obojnega izvora v 25\xc2\xa0% primerov. Okoljska onesna\xc5\xbeevala so med drugim slaba kakovost zraka v bivali\xc5\xa1\xc4\x8dih in na prostem. Izpostavljenost lastnemu dimu in pasivno kajenje pove\xc4\x8dujeta tveganje. Nizke temperature lahko prav tako igrajo vlogo, saj se poslab\xc5\xa1anja pojavljajo pogosteje v zimskem \xc4\x8dasu. Osebe z resnej\xc5\xa1o obliko obolenja poslab\xc5\xa1anja pogosteje doletijo: pri blagi obliki bolezni 1,8 na leto, zmerni 2-3 na leto, in hudi 3,4 na leto. Osebe s s \xc5\xa1tevilnimi poslab\xc5\xa1anji se delovanje plju\xc4\x8d hitreje slab\xc5\xa1a. Krvni strdki v plju\xc4\x8dih lahko pri osebah z obstoje\xc4\x8do KOPB poslab\xc5\xa1ajo simptome.\n_START_SECTION_\nPatofiziologija\n_START_PARAGRAPH_\nKOPB je vrsta obstruktivne plju\xc4\x8dne bolezni, pri kateri obstaja kroni\xc4\x8dno slab pretok zraka, ki je le delno reverzibilen (omejen pretok zraka), in pri katerem prizadeta oseba ni zmo\xc5\xbena izdihniti v celoti (vklenjen zrak). Slab pretok je posledica okvare plju\xc4\x8dnega tkiva (pri \xc4\x8demer se nabira zrak v plju\xc4\x8dih, kar imenujemo emfizem) ter bolezni majhnih dihalnih poti (obstruktivni bronhitis). Dele\xc5\xbei teh dveh dejavnikov se razlikujejo med ljudmi. Hudo uni\xc4\x8denje malih dihalnih poti lahko vodi do nastanka velikih zra\xc4\x8dnih \xc5\xbeepov, znanih kot bule, ki nadome\xc5\xa1\xc4\x8dajo plju\xc4\x8dno tkivo. Ta oblika bolezni se imenuje bulozni emfizem._NEWLINE_KOPB se razvija kot pomemben in kroni\xc4\x8den vnetni odziv na vdihavanje dra\xc5\xbee\xc4\x8dih snovi. Kroni\xc4\x8dne bakterijske oku\xc5\xbebe lahko dodatno vplivajo na to vnetno stanje. Vnetne celice, ki sodelujejo, so med drugim nevtrofilni granulociti in makrofagi, dve vrsti belih krvni\xc4\x8dk.  Pri kadilcih sodelujejo tudi limfociti Tc1, pri nekaterih bolnikih s KOPB, podobno kot pri astmi, tudi eozinofilci granulociti.  Odziv celic je delno posledica vnetnih mediatorjev, kot so  kemotakti\xc4\x8dni dejavniki. Drugi procesi, vpleteni v po\xc5\xa1kodbe plju\xc4\x8d, so med drugim iz vnetnih celic izhajajo\xc4\x8d oksidativni stres kot posledica visoke koncentracije prostih radikalov v toba\xc4\x8dnem dimu in razgrajevanje vezivnega tkiva plju\xc4\x8d zaradi proteaz, ki jih zaviralci proteaz ne inhibirajo v zadostni meri.  Uni\xc4\x8denje veznega tkiva v plju\xc4\x8dih je povod za razvoj emfizema, ki nato prispeva k slabemu pretoka zraka in kon\xc4\x8dno k slabemu vpijanju in spro\xc5\xa1\xc4\x8danju dihalnih plinov. Splo\xc5\xa1en propad mi\xc5\xa1ic, ki pogosto spremlja KOPB, je lahko deloma posledica vnetnih posrednikov, ki jih plju\xc4\x8da spro\xc5\xa1\xc4\x8dajo v kri._NEWLINE_Do zo\xc5\xbeenja dihalnih poti prihaja zaradi vnetja in posledi\xc4\x8dnega brazgotinjenja.  Zaradi zo\xc5\xbeenja dihalnih poti prizadeta oseba ne more popolnoma izdihniti. Do zmanj\xc5\xa1anja pretoka zraka prihaja najve\xc4\x8d med izdihom, ko tlak v prsih stiska dihalne poti. Tako lahko ob naslednjem vdihu v plju\xc4\x8dih ostane ve\xc4\x8d zraka iz prej\xc5\xa1njega diha, s tem pa se pove\xc4\x8da celotni volumen zraka v plju\xc4\x8dih v danem trenutku; proces se imenuje hiperinflacija. Hiperinflacija zaradi telesne dejavnosti je pri KOPB povezana z zasoplostjo in kratko sapo, saj je te\xc5\xbeje vdihniti, \xc4\x8de so plju\xc4\x8da deloma \xc5\xbee polna._NEWLINE_Nekatere osebe imajo tudi delno hiperodzivnost dihalnih poti na dra\xc5\xbeila, ki spominja na znake pri astmi._NEWLINE_Do nizke ravni kisika in visoke ravni ogljikovega dioksida v krvi lahko pride zaradi slabe plinske izmenjave kot posledica zmanj\xc5\xa1ane ventilacije zaradi obstrukcije dihalnih poti, hiperinflacije in zmanj\xc5\xa1ane volje za dihanje.  Med obdobji poslab\xc5\xa1anja se pove\xc4\x8da vnetje dihalnih poti, kar vodi v pove\xc4\x8dano hiperinflacijo, zmanj\xc5\xa1anje pretoka zraka ob izdihu in poslab\xc5\xa1an prenos plinov. To lahko privede tudi do nezadostnega prezra\xc4\x8devanja in navsezadnje do nizke ravni kisika v krvi. Nizki nivoji kisika, \xc4\x8de so prisotni dlje \xc4\x8dasa, lahko povzro\xc4\x8dijo  zo\xc5\xbeenje arterij v plju\xc4\x8dih, medtem ko emfizem okvari kapilare v plju\xc4\x8dih.  Obe spremembi povzro\xc4\x8dita pove\xc4\x8dan tlak krvi v  plju\xc4\x8dnih arterijah, kar lahko vodi v nastanek plju\xc4\x8dnega srca (cor pulmonale).\n_START_SECTION_\nDiagnoza\n_START_PARAGRAPH_\nDiagnozo KOPB je treba imeti v mislih pri vseh osebah, ki so starej\xc5\xa1e od 35 do 40 let in ki imajo kratko sapo, kroni\xc4\x8dni ka\xc5\xa1elj, s proizvodnjo izme\xc4\x8dka, ki imajo \xc5\xa1tevilnej\xc5\xa1e prehlade pozimi in zgodovino izpostavljenosti dejavnikom tveganja za to bolezen. Spirometrija se nato uporabi za potrditev diagnoze.\n_START_SECTION_\nSpirometrija\n_START_PARAGRAPH_\nSpirometrija meri trenutni obseg obstrukcije dihalnih poti in se praviloma izvede po uporabi bronhodilatatorja, to je zdravila za odpiranje dihalnih poti. Za diagnozo se merita dve glavni komponenti: prisilno izdihan volumen v eni sekundi (FEV\xe2\x82\x81), to je najve\xc4\x8dja koli\xc4\x8dina zraka, ki jo je mo\xc5\xbeno izdihniti v prvi sekundi diha, in prisiljena vitalna kapaciteta (FVC), ki je najve\xc4\x8dja koli\xc4\x8dina zraka, ki jo lahko oseba izdihne v enem samem velikem dihu. Normalno se v prvi sekundi izdihne 75-80\xc2\xa0% FVC in razmerje FEV\xe2\x82\x81 / FVC pod 70\xc2\xa0% pomeni za osebo s simptomi KOPB, da to bolezen tudi ima. Na podlagi teh meritev bi spirometrija privedla do prekomernega diagnosticiranja KOPB pri starej\xc5\xa1ih. Merila, ki jih je postavil Nacionalni in\xc5\xa1titut za klini\xc4\x8dno odli\xc4\x8dnost, dodatno zahtevajo FEV\xe2\x82\x81 pod 80\xc2\xa0% napovedanega._NEWLINE_Dokazi, po katerih naj bi spirometrija pri osebah brez simptomov omogo\xc4\x8dila predhodno diagnozo stanja, niso zanesljivi, zato se ta metoda ne priporo\xc4\x8da. Koni\xc4\x8dni ekspiratorni pretok (najve\xc4\x8dja hitrost izdiha), ki se pogosto uporablja pri astmi, za diagnozo KOPB ne zado\xc5\xa1\xc4\x8da.\n_START_SECTION_\nDrugi testi\n_START_PARAGRAPH_\nRentgensko slikanje prsnega ko\xc5\xa1a (RTG p/c) in krvna slika sta med diagnozo lahko koristna zaradi izklju\xc4\x8ditve drugih bolezni. Zna\xc4\x8dilni znaki na rentgenski sliki so pretirano raz\xc5\xa1irjena plju\xc4\x8da, splo\xc5\xa1\xc4\x8dena prepona, pove\xc4\x8dan retrosternalni zra\xc4\x8dni prostor in bule; rentgenska slika tudi pomaga izklju\xc4\x8diti druga obolenja plju\xc4\x8d, kot so na primer plju\xc4\x8dnica, plju\xc4\x8dni edem ali pnevmotoraks. Posnetek prsi visoke lo\xc4\x8dljivosti z  ra\xc4\x8dunalni\xc5\xa1ko tomografijo (CT) lahko poka\xc5\xbee razprostranjenost emfizema po celih plju\xc4\x8dih, poleg tega je lahko koristen pri izklju\xc4\x8ditvi drugih bolezni plju\xc4\x8d. Vendar to le redko vpliva na nadaljnje zdravljenje, razen \xc4\x8de je na\xc4\x8drtovan kirur\xc5\xa1ki poseg.  Analiza arterijske krvi se uporablja za dolo\xc4\x8danje potrebe po kisiku; priporo\xc4\x8da se jo pri bolnikih s FEV\xe2\x82\x81 pod 35\xc2\xa0% napovedane vrednosti, pri bolnikih z nasi\xc4\x8denostjo okon\xc4\x8din s kisikom pod 92\xc2\xa0%, in pri bolnikih z znaki zastojne sr\xc4\x8dne odpovedi. V predelih sveta s pogostim pomanjkanjem alfa-1 antitripsina, bi bilo treba razmisliti o testiranju ljudi s KOPB, zlasti tistih, ki so mlaj\xc5\xa1i od 45 let in bolnikih z emfizemom.\n_START_SECTION_\nDiferencialna diagnoza\n_START_PARAGRAPH_\nKOPB je morda treba razlikovati od drugih vzrokov za kratko sapo, kot so zastojna sr\xc4\x8dna odpoved, plju\xc4\x8dna embolija, plju\xc4\x8dnica ali pnevmotoraks. Veliko ljudi s KOPB zmotno misli, da imajo astmo. Med astmo in KOPB se razlikuje na osnovi simptomov, na anamnezi kajenja in glede na to, ali je omejitev pretoka pri spirometriji reverzibilna z bronhodilatatorji. Tuberkuloza se tudi lahko javlja s kroni\xc4\x8dnim ka\xc5\xa1ljem, kar je treba imeti v mislih na lokacijah, kjer je pogosta. Manj pogosti stanji s podobnimi znaki sta lahko bronhopulmonalna displazija in obliterativni bronhiolitis. Kroni\xc4\x8dni bronhitis se lahko javlja ob normalnem pretoku zraka in v tem primeru ni razvr\xc5\xa1\xc4\x8den kot KOPB.\n_START_SECTION_\nPreventiva\n_START_PARAGRAPH_\nVe\xc4\x8dina primerov KOPB se lahko prepre\xc4\x8di tako, da se zmanj\xc5\xa1a izpostavljenost toba\xc4\x8dnemu dimu in izbolj\xc5\xa1a kakovost zraka. Letno cepljenje proti gripi pri osebah s KOPB zmanj\xc5\xa1a verjetnost za poslab\xc5\xa1anja, hospitalizacijo in smrt. Pnevmokokno cepljenje je prav tako lahko koristno.\n_START_SECTION_\nKonec kajenja\n_START_PARAGRAPH_\nSkrb za to, da ljudje sploh ne za\xc4\x8dnejo kaditi, je klju\xc4\x8dni vidik prepre\xc4\x8devanja KOPB.  Politika vlad, javne zdravstvene ustanove in protikadilske organizacije bi lahko zmanj\xc5\xa1ale ravni kajenja, ki bi ljudi od odvra\xc4\x8dale od tega, da za\xc4\x8dnejo kaditi, oziroma bi jim pomagale, da prenehajo kaditi. Prepoved kajenja na javnih mestih in delovnih mestih so pomembni ukrepi, ki zmanj\xc5\xa1ujejo izpostavljenost pasivnemu kajenju in \xc4\x8deprav prepoved \xc5\xbee mnogo kje velja, bi jo bilo vredno \xc5\xa1e raz\xc5\xa1iriti. _NEWLINE_Pri kadilcih je prenehanje kajenja edini ukrep, ki dokazano upo\xc4\x8dasni slab\xc5\xa1anje KOPB. Tudi v pozni fazi bolezni lahko upo\xc4\x8dasni slab\xc5\xa1anje plju\xc4\x8dne funkcije in odlo\xc5\xbei za\xc4\x8detek invalidnosti in nastop smrti. Konec kajenja se za\xc4\x8dne z odlo\xc4\x8ditvijo za prenehanje kajenja tobaka, temu sledi poizkus prenehanja kajenja. Pogosto je potrebnih ve\xc4\x8d poskusov, preden se dose\xc5\xbee dolgoro\xc4\x8dna vzdr\xc5\xbenost. Poskusi v obdobju 5 let vodijo do uspeha pri skoraj 40\xc2\xa0% ljudi._NEWLINE_Nekateri kadilci lahko dolgoro\xc4\x8dno prenehajo kaditi samo s pomo\xc4\x8djo mo\xc4\x8dne volje. Tobak povzro\xc4\x8da visoko stopnjo zasvojenosti in mnogi kadilci potrebujejo dodatno podporo. Podpora okolja, sodelovanje v programu za odvajanje od kajenja in uporaba zdravil, kot so nikotinska nadomestna terapija, bupropion ali vareniklin, pove\xc4\x8dujejo verjetnost za uspeh.\n_START_SECTION_\nZdravje pri delu\n_START_PARAGRAPH_\nZa omejitev nevarnosti za KOPB so bili sprejeti \xc5\xa1tevilni ukrepi za zmanj\xc5\xa1anje ogro\xc5\xbeenosti delavcev v nevarnih panogah, kot so rudarstvo, gradbeni\xc5\xa1tvo in kamnose\xc5\xa1tvo. Primeri teh ukrepov so med drugim oblikovanje pravil za javnost,  izobra\xc5\xbeevanje delavcev o nevarnostih, spodbujanje k opu\xc5\xa1\xc4\x8danju kajenja, redni pregledi zaposlenih za odkrivanje zgodnjih znakov KOPB, uporaba respiratorjev in nadzor nad prahom. U\xc4\x8dinkovit nadzor nad prahom je mogo\xc4\x8de dose\xc4\x8di z izbolj\xc5\xa1anjem prezra\xc4\x8devanja, uporabo vodnih razpr\xc5\xa1il in rudarskih tehnik, ki zmanj\xc5\xa1ujejo nastajanje prahu. \xc4\x8ce delavec razvije KOPB, se lahko nadaljnje po\xc5\xa1kodbe plju\xc4\x8d prepre\xc4\x8dijo tako, da se delavca ne izpostavlja vel prahu, recimo s prestavitvijo na drugo delovno mesto.\n_START_SECTION_\nOnesna\xc5\xbeenost zraka\n_START_PARAGRAPH_\nKakovost zraka, tako v zaprtih prostorih kot na prostem, je mogo\xc4\x8de izbolj\xc5\xa1ati, s \xc4\x8demer se prepre\xc4\x8di KOPB ali pa vsaj upo\xc4\x8dasni slab\xc5\xa1anje pri obstoje\xc4\x8di bolezni. To je mogo\xc4\x8de dose\xc4\x8di s prizadevanji javne politike, s spremembami v kulturi in z osebno vpletenostjo._NEWLINE_\xc5\xa0tevilne razvite dr\xc5\xbeave so s predpisi uspele izbolj\xc5\xa1ati kakovost zraka na prostem.  To je privedlo do izbolj\xc5\xa1av plju\xc4\x8dne funkcije pri njihovem prebivalstvu. Osebe s KOPB lahko tako doleti manj znakov bolezni, v kolikor ob dnevih, ko je kakovost zunanjega zraka slaba, ostanejo v zaprtih prostorih._NEWLINE_Eno od klju\xc4\x8dnih prizadevanj je zmanj\xc5\xa1anje izpostavljenosti dimu, ki nastaja s kuhanjem in ogrevanjem prostorov, in sicer z izbolj\xc5\xa1anim prezra\xc4\x8devanjem domov ter bolj\xc5\xa1imi pe\xc4\x8dmi in dimniki. Ustrezne pe\xc4\x8di lahko kakovost zraka v zaprtih prostorih izbolj\xc5\xa1ajo za 85\xc2\xa0%.  Uporaba alternativnih virov energije, kot sta kuhanje na sonce in elektri\xc4\x8dno ogrevanje, je u\xc4\x8dinkovita re\xc5\xa1itev, prav tako namesto biomase uporaba goriv, \xe2\x80\x8b\xe2\x80\x8bkot sta petrolej ali oglje.\n_START_SECTION_\nObvladovanje\n_START_PARAGRAPH_\nBolezni ni mo\xc5\xbeno popolnoma pozdraviti, vendar pa so simptomi ozdravljivi in napredovanje bolezni je mogo\xc4\x8de zavreti. Glavni cilji pri obvladovanju bolezni so zmanj\xc5\xa1anje dejavnikov tveganja, stabilizacija bolezni, prepre\xc4\x8devanje in zdravljenje akutnih poslab\xc5\xa1anj in obvladovanje drugih, s KOPB povezanih obolenj. Edina ukrepa, za katera je dokazano, da zmanj\xc5\xa1ujeta smrtnost, sta prenehanje kajenja in vdihovanje dodatnega kisika. Odpoved tobaku zmanj\xc5\xa1a tveganje za smrt za 18\xc2\xa0%. Druga priporo\xc4\x8dila vklju\xc4\x8dujejo: cepljenje proti gripi enkrat na leto, pnevmokokno cepljenje enkrat na vsakih 5 let in zmanj\xc5\xa1anje izpostavljenosti onesna\xc5\xbeenemu zraku iz okolja. Pri osebah z napredovalno boleznijo lahko paliativna oskrba zmanj\xc5\xa1a simptome; morfij pri tem izbolj\xc5\xa1uje ob\xc4\x8dutek kratke sape. Neinvazivna ventilacija se lahko uporablja kot podpora dihanju.\n_START_SECTION_\nTelesna dejavnost\n_START_PARAGRAPH_\nPlju\xc4\x8dna rehabilitacija je program telesne dejavnosti, obvladovanja bolezni in svetovanja, ki je usklajen z \xc5\xbeeljami in potrebami posameznika.  Pri prizadetih, ki se jim je stanje pred kratkim poslab\xc5\xa1alo, plju\xc4\x8dna rehabilitacija lahko izbolj\xc5\xa1a splo\xc5\xa1no kakovost \xc5\xbeivljenja, sposobnost za telesno dejavnost in zmanj\xc5\xa1a umrljivost. Prav tako je bilo dokazano, da se s programom izbolj\xc5\xa1a ob\xc4\x8dutek osebe, da svojo bolezen kot tudi svoja \xc4\x8dustva la\xc5\xbee obvladuje. Dihalne vaje imajo same po sebi omejeno vlogo._NEWLINE_Telesna te\xc5\xbea pod ali nad normalno te\xc5\xbeo lahko vpliva na simptome, na stopnjo invalidnosti in napoved KOPB. Ljudje s KOPB in prenizko te\xc5\xbeo lahko izbolj\xc5\xa1ajo mo\xc4\x8d svojih dihalnih mi\xc5\xa1ic s pove\xc4\x8danim vnosom kalorij. V kombinaciji z redno vadbo ali programom za rehabilitacijo plju\xc4\x8d lahko to privede do izbolj\xc5\xa1anja simptomov KOPB. Dopolnilna prehrana je lahko koristna pri podhranjenih osebah.\n_START_SECTION_\nBronhodilatatorji\n_START_PARAGRAPH_\nDihalni bronhodilatorji so zdravila, ki se uporabljajo ob za\xc4\x8detku zdravljenja in ki v manj\xc5\xa1i meri koristijo bolniku. Obstajata dve glavni vrsti bronhodilatorjev,  \xce\xb2 \xe2\x82\x82 agonisti in antiholinergiki; obe sta na voljo v dolgotrajno in kratkotrajno delujo\xc4\x8di obliki. Zmanj\xc5\xa1ujejo zasoplost, te\xc5\xbeko dihanje in omejitve telesni dejavnosti, kar izbolj\xc5\xa1a kakovost \xc5\xbeivljenja. Ali na napredovanje bolezni delujejo, ni jasno._NEWLINE_Pri osebah z blago obliko bolezni se po potrebi priporo\xc4\x8dajo kratko delujo\xc4\x8di agenti. Pri osebah s huj\xc5\xa1o obliko se priporo\xc4\x8dajo dolgotrajno delujo\xc4\x8di agenti. \xc4\x8ce dolgotrajno delujo\xc4\x8di bronhodilatorji ne zado\xc5\xa1\xc4\x8dajo, se obi\xc4\x8dajno dodajajo kortikosteroidi. V zvezi z dolgotrajnim delovanjem agentov ni jasno, ali je tiotropij (dolgotrajno delujo\xc4\x8d antiholinergik) bolj\xc5\xa1i kot dolgotrajno delujo\xc4\x8di beta-agonisti (LABA); pri zdravljenju bi bilo smiselno najprej poskusiti uporabo obeh zdravil, nato pa nadaljevati z u\xc4\x8dinkovitej\xc5\xa1im od obeh. Obe vrsti dolgotrajno delujo\xc4\x8dih bronhodilatatorjev zmanj\xc5\xa1ujeta nevarnost za akutno poslab\xc5\xa1anje za 15-25\xc2\xa0%. Hkratna uporaba obeh ima verjetno svoje dobre strani, kljub temu pa so koristi vpra\xc5\xa1ljive. _NEWLINE_Na voljo je ve\xc4\x8d kratko delujo\xc4\x8dih agonistov \xce\xb2\xe2\x82\x82, kot sta salbutamol (Ventolin) in terbutalin. Simptome laj\xc5\xa1ajo za \xc4\x8das \xc5\xa1tirih do \xc5\xa1estih ur. Dolgoro\xc4\x8dno delujo\xc4\x8di \xce\xb2\xe2\x82\x82 agonisti, kot sta salmeterol in formoterol, se pogosto uporabljajo v vzdr\xc5\xbeevalnem zdravljenju. Nekateri menijo, da so dokazi o njihovi koristnosti omejeni, drugi spet menijo, da so njihove koristi jasne in dokazane. Raziskave ka\xc5\xbeejo, da je dolgotrajna raba dolgotrajno delujo\xc4\x8dih bronhodilatatorjev pri KOPB varna,  ne\xc5\xbeeleni u\xc4\x8dinki so med drugim tresenje in razbijanje srca (palpitacije). \xc4\x8ce se uporabljajo skupaj s steroidi na vdihavanje, pove\xc4\x8dujejo tveganje za plju\xc4\x8dnico. Sicer je mo\xc5\xbeno, da steroidi in LABA delujejo sinergisti\xc4\x8dno, ni pa jasno, ali ta mala korist odtehta tveganja._NEWLINE_Obstajata dva glavna antiholinergika za uporabo pri KOPB, ipratropij in tiotropij. Ipratropij je kratko delujo\xc4\x8de sredstvo, tiotropij pa deluje dolgotrajno. Tiotropij povezujejo z zmanj\xc5\xa1anjem poslab\xc5\xa1anj in izbolj\xc5\xa1ano kakovostjo \xc5\xbeivljenja, poleg tega naj bi bil tiotropij u\xc4\x8dinkovitej\xc5\xa1i od ipratropija. Tiotropij naj ne bi vplival na umrljivost ali na skupno stopnjo hospitalizacije. Antiholinergiki lahko povzro\xc4\x8dijo suha usta in simptome na se\xc4\x8dilih. Povezani so tudi s pove\xc4\x8danim tveganjem za bolezni srca in za mo\xc5\xbegansko kap. Aklidinij, eno od dolgoro\xc4\x8dno delujo\xc4\x8dih sredstev, ki je pri\xc5\xa1el na trg leta 2012, se je uporabljal kot alternativa tiotropiju.\n_START_SECTION_\nKortikosteroidi\n_START_PARAGRAPH_\nKortikosteroidi se obi\xc4\x8dajno uporabljajo v inhalacijski obliki, lahko pa se jemljejo tudi kot tablete za zdravljenje in prepre\xc4\x8devanje akutnih poslab\xc5\xa1anj. Inhalacijski kortikosteroidi (ICS) sicer niso pokazali koristi za ljudi z blago KOPB, vendar pa zmanj\xc5\xa1ajo poslab\xc5\xa1anja pri bolnikih z zmerno ali hudo boleznijo. \xc4\x8ce se uporabljajo v kombinaciji z LABA, zmanj\xc5\xa1ujejo smrtnost bolj kot ICS ali LABA sami zase. Sami kortikosteroidi na enoletno umrljivost nimajo vpliva, povezani so s pove\xc4\x8dano stopnjo plju\xc4\x8dnice. Njihov vpliv na napredovanje bolezni ni razjasnjen. Dolgotrajno zdravljenje s steroidnimi tabletami je povezano z ob\xc4\x8dutnimi stranskimi u\xc4\x8dinki.\n_START_SECTION_\nDruga zdravila\n_START_PARAGRAPH_\nDolgotrajni antibiotiki, posebno u\xc4\x8dinkovine iz razreda makrolidov, kot je eritromicin, zmanj\xc5\xa1ujejo pogostost poslab\xc5\xa1anj pri osebah, pri katerih prihaja ve\xc4\x8d kot enkrat na leto do zapletov. Pristop je v nekaterih predelih sveta verjetno stro\xc5\xa1kovno u\xc4\x8dinkovit. Resni pomisleki se nana\xc5\xa1ajo med drugim na odpornost na antibiotike in te\xc5\xbeave s sluhom pri azitromicinu. Metilksantini, kot je teofilin, navadno povzro\xc4\x8dijo ve\xc4\x8d \xc5\xa1kode kot koristi, zato se obi\xc4\x8dajno ne priporo\xc4\x8dajo,  lahko pa se jih uporabi kot sredstvo drugega izbora pri primerih, ki jim drugi ukrepi niso kos. Mukolitiki lahko pomagajo pri nekaterih ljudeh, ki imajo zelo gosto sluz, vendar na splo\xc5\xa1no niso potrebni. Zdravila za ka\xc5\xa1elj se ne priporo\xc4\x8dajo.\n_START_SECTION_\nKisik\n_START_PARAGRAPH_\nDodajanje kisika se priporo\xc4\x8da pri bolnikih z nizkimi ravnmi kisika v mirovanju (parcialni tlak kisika pod 50\xe2\x80\x9355 mmHg ali zasi\xc4\x8denost s kisikom manj kot 88\xc2\xa0%). V tej skupini ljudi se tveganje za zastojno sr\xc4\x8dno odpoved in smrt zmanj\xc5\xa1a, \xc4\x8de se kisik uporablja 15 ur na dan,  poleg tega izbolj\xc5\xa1uje telesna zmogljivost. Pri osebah z normalno ali rahlo nizko ravnjo kisika lahko dodatni kisik izbolj\xc5\xa1a zasoplost. Obstaja nevarnost za po\xc5\xbear in zato malo koristi, \xc4\x8de oseba na kisiku \xc5\xa1e naprej kadi. V tem primeru nekateri odsvetujejo njegovo rabo. Med akutnimi poslab\xc5\xa1anji mnogi potrebujejo zdravljenje s kisikom; uporaba visokih koncentracij kisika, ne da bi se pri tem upo\xc5\xa1tevalo bolnikov nivo zasi\xc4\x8denja s kisikom, lahko privede do pove\xc4\x8dane koncentracije ogljikovega dioksida in poslab\xc5\xa1a rezultate. Pri osebah z velikim tveganjem za visoke ravni ogljikovega dioksida se priporo\xc4\x8da zasi\xc4\x8denje s kisika med 88\xc2\xa0% in 92\xc2\xa0%, za osebe brez tega tveganja pa zna\xc5\xa1ajo priporo\xc4\x8dene ravni 94-98\xc2\xa0%.\n_START_SECTION_\nKirurgija\n_START_PARAGRAPH_\nZa osebe z zelo hudo obliko bolezni je operacija, kot recimo presaditev plju\xc4\x8d ali kirur\xc5\xa1ko zmanj\xc5\xa1anje plju\xc4\x8dne prostornine, lahko koristna. Pri kirur\xc5\xa1kem zmanj\xc5\xa1anju plju\xc4\x8dne prostornine se odstrani del plju\xc4\x8d, ki ga je emfizem najbolj prizadel, tako da se lahko preostali, razmeroma neprizadet del plju\xc4\x8d raz\xc5\xa1iri in bolje deluje.  Presaditev plju\xc4\x8d se v\xc4\x8dasih opravi v primeru zelo hude KOPB, \xc5\xa1e posebej pri mlaj\xc5\xa1ih osebah.\n_START_SECTION_\nPoslab\xc5\xa1anja\n_START_PARAGRAPH_\nAkutno poslab\xc5\xa1anje se obi\xc4\x8dajno zdravi s pove\xc4\x8dano rabo hitro delujo\xc4\x8dih bronhodilatatorjev. Pogosto gre za kombinacijo kratko delujo\xc4\x8dega vdihanega beta agonista in antiholinergika. Ta zdravila se daje bodisi prek inhalatorja z dolo\xc4\x8denim odmerkom z distan\xc4\x8dnikom, bodisi s pomo\xc4\x8djo razpr\xc5\xa1ilca, ki sta oba enako u\xc4\x8dinkovita. Vdihavanje megle naj bi bilo la\xc5\xbeje za slabotnej\xc5\xa1e bolnike._NEWLINE_Peroralni kortikosteroid izbolj\xc5\xa1ujejo mo\xc5\xbenost za okrevanje ter zmanj\xc5\xa1ujejo celokupno trajanje simptomov. Pri osebah s hudim zapletom antibiotiki izbolj\xc5\xa1ajo rezultate. Uporabi se lahko ve\xc4\x8d razli\xc4\x8dnih antibiotikov, kot so recimo amoksicilin, doksiciklin ali azitromicin; ni jasno, ali je kateri med njimi bolj\xc5\xa1i od drugih. Ni jasnih dokazov o koristi antibiotikov pri manj hudih primerih._NEWLINE_Neinvazivna ventilacija s pozitivnim tlakom pri bolnikih z akutno dvignjenim nivojem CO\xe2\x82\x82 (odpoved dihanja vrste 2) zmanj\xc5\xa1a verjetnost za smrt ali potrebo po intenzivni negi z mehanskim prezra\xc4\x8devanjem. Poleg tega ima teofilin verjetno pomembno vlogo pri primerih, ki se na druge ukrepe ne odzivajo. Od poslab\xc5\xa1anj potrebuje manj kot 20\xc2\xa0% bolnikov hospitalizacijo. Bolnike brez acidoze zaradi odpovedi dihal se lahko oskrba na domu, kar zmanj\xc5\xa1a \xc5\xa1tevilo hospitalizacij.\n_START_SECTION_\nEpidemiologija\n_START_PARAGRAPH_\nLeta 2010 je KOPB po vsem svetu imelo pribli\xc5\xbeno 329 milijonov ljudi (4,8\xc2\xa0% prebivalstva); bolezen je nekoliko pogostej\xc5\xa1a pri mo\xc5\xa1kih kot pri \xc5\xbeenskah. Za primerjavo: leta 2004 je bilo prizadetih 64 milijonov ljudi. Leta 2012 je KOPB bila na trejtme mestu na svetu med vzroki smrti (WHO poro\xc4\x8dilo o vzrokih smrti ). Porast v dr\xc5\xbeavah v razvoju med 1970 in 2000 naj bi bil v zvezi s pove\xc4\x8dano ravnjo kajenja na tem obmo\xc4\x8dju, nara\xc5\xa1\xc4\x8danjem \xc5\xa1tevila prebivalstva in pa s staranjem prebivalstva, katerega vzrok je manj\xc5\xa1a stopnja umrljivosti zaradi bolj\xc5\xa1e zdravstvene oskrbe drugih obolenj, kot so nalezljive bolezni. Nekatere razvite dr\xc5\xbeave so opazile pove\xc4\x8dano stopnjo, nekatere so ostale stabilne, nekatere pa so zabele\xc5\xbeile zmanj\xc5\xa1anje stopnje raz\xc5\xa1irjenosti (prevalence) KOPB. Pri\xc4\x8dakuje se, da bo prevalenca globalno \xc5\xa1e naprej nara\xc5\xa1\xc4\x8dala, saj so dejavniki tveganja \xc5\xa1e vedno pogosti in prebivalstvo se \xc5\xa1e naprej stara._NEWLINE_Med 1990 in 2010 je \xc5\xa1tevilo smrti zaradi KOPB rahlo padlo s 3,1 na 2,9 milijona  Na splo\xc5\xa1no pomeni \xc4\x8detrti vodilni vzrok smrti v svetu. V nekaterih dr\xc5\xbeavah se je umrljivost pri mo\xc5\xa1kih zmanj\xc5\xa1ala, pri \xc5\xbeenskah pa pove\xc4\x8dala. Najverjetneje je to zaradi tega, ker se stopnje kajenja pri \xc5\xbeenskah in mo\xc5\xa1kih pribli\xc5\xbeujejo. KOPB je pogostej\xc5\xa1a pri starej\xc5\xa1ih osebah. Odvisno od populacije, ki se prou\xc4\x8duje, prizadene od 34 do 200 oseb na 1.000 ljudi, starej\xc5\xa1ih od 65 let._NEWLINE_V Angliji ocenjujejo, da ima 840.000 ljudi (od skupno 50 milijonov) diagnozo KOPB; to pomeni, da pribli\xc5\xbeno ena oseba na 59 ljudi dobi diagnozo KOPB na neki to\xc4\x8dki v \xc5\xbeivljenju. V najbolj socialno-ekonomsko ogro\xc5\xbeenih delih dr\xc5\xbeave je pogostnost diagnoze KOPB 1 na 32 oseb, na najpremo\xc5\xbenej\xc5\xa1ih obmo\xc4\x8djih pa 1 na 98. V Zdru\xc5\xbeenih dr\xc5\xbeavah Amerike so KOPB diagnosticirali pri pribli\xc5\xbeno 6,3\xc2\xa0% odraslega prebivalstva, to je pribli\xc5\xbeno 15 milijonov ljudi.  25 milijonov ljudi ima lahko da KOPB, \xc4\x8de se v \xc5\xa1tetje vklju\xc4\x8di \xc5\xa1e trenutno neodkrite primere. V letu 2011 je bilo v ZDA pribli\xc5\xbeno 730.000 hospitalizacij zaradi KOPB._NEWLINE_V Sloveniji za KOPB zboli pribli\xc5\xbeno 20\xc2\xa0% kadilcev, zaradi posledic bolezni pa letno umre od 500 do 600 oseb. Raz\xc5\xa1irjenost KOPB v Sloveniji zna\xc5\xa1a okoli 10\xc2\xa0%, poleg tega nara\xc5\xa1\xc4\x8da tudi \xc5\xa1tevilo obolelih s plju\xc4\x8dnim rakom, kjer je prav tako glavni vzrok kajenje. Plju\xc4\x8dni rak se pogosteje pojavlja pri bolnikih s KOPB, v Sloveniji pa za njim letno zboli okoli 1200 ljudi. V Sloveniji je po podatkih iz marca 2013 kadilo okoli 24 odstotkov odraslih ljudi, zaskrbljujo\xc4\x8de pri tem je velik dele\xc5\xbe mladih. Med njimi je predvsem med najstniki najve\xc4\x8d kadilk deklet, pri odrasli populaciji pa je ve\xc4\x8d mo\xc5\xa1kih kadilcev.\n_START_SECTION_\nZgodovina\n_START_PARAGRAPH_\nBeseda \xc2\xbbemfizem\xc2\xab\xc2\xa0izhaja iz gr\xc5\xa1\xc4\x8dine \xe1\xbc\x90\xce\xbc\xcf\x86\xcf\x85\xcf\x83\xe1\xbe\xb6\xce\xbd: emphysan , ki pomeni \xc2\xbbnapihniti\xc2\xab\xc2\xa0- sestavljena pa je iz \xe1\xbc\x90\xce\xbd: en, ki pomeni \xc2\xbbv\xc2\xab, in \xcf\x86\xcf\x85\xcf\x83\xe1\xbe\xb6\xce\xbd: physan, kar pomeni \xc2\xbbdih\xc2\xab. Izraz kroni\xc4\x8dni bronhitis so za\xc4\x8deli uporabljati leta 1808, medtem ko so izraz KOPB verjetno prvi\xc4\x8d uporabili leta 1965. Predtem so bolezen poznali pod \xc5\xa1tevilnimi razli\xc4\x8dnimi imeni, kot so kroni\xc4\x8dna obstruktivna bronhopulmonalna bolezen, kroni\xc4\x8dna obstruktivna bolezen dihal, kroni\xc4\x8dna obstrukcija dihalnih poti, kroni\xc4\x8dna omejitev zra\xc4\x8dnega pretoka, nespecifi\xc4\x8dna kroni\xc4\x8dna plju\xc4\x8dna bolezen in difuzni obstruktivni plju\xc4\x8dni sindrom.  Izraza kroni\xc4\x8dni bronhitis in emfizem so formalno definirali leta 1959 na simpoziju CIBA in leta 1962 na seji odbora za diagnosti\xc4\x8dne standarde Ameri\xc5\xa1kega torakalnega dru\xc5\xa1tva (American Thoracic Society, ATS)._NEWLINE_Leta 1679 je T. Bonet opisal bolezen, ki jo je imenoval \xc2\xbbdebela plju\xc4\x8da\xc2\xab, leta 1769 pa je Giovanni Morgagni opisal plju\xc4\x8da, ki so bila \xc2\xbbzatekla, zlasti zaradi zraka\xc2\xab.  Prve risbe emfizema iz leta 1721 so delo Ruysha. Leta 1789 je Matthew Baillie opisal in orisal destruktivno naravo bolezni.  Leta 1814  Charles Badham uporabi izraz \xc2\xbbkatar\xc2\xab\xc2\xa0za opis ka\xc5\xa1lja in prekomerne sluzi pri kroni\xc4\x8dnem bronhitisu. Ugotovil je, da niso upadle kot po navadi, saj so bile polne zraka in njihove dihalne poti so bile zapolnjene s sluzjo. Leta 1842 je John Hutchinson izumil spirometer, kar je omogo\xc4\x8dilo merjenje vitalne kapacitete plju\xc4\x8d.  Njegov spirometer je sicer lahko meril samo prostornino, ne pa pretoka zraka. Tiffeneau in Pinelli sta leta 1947 opisala na\xc4\x8dela za merjenje pretoka zraka._NEWLINE_Leta 1953 je George L. Waldbott, alergolog iz ZDA, v Reviji zdru\xc5\xbeenja zdravnikov ZDA (Journal of American Medical Association) kot prvi opisal novo bolezen, ki jo je poimenoval \xc2\xbbdihalni sindrom kadilca\xc2\xab. To je bila prva asociacija med kajenjem in kroni\xc4\x8dno boleznijo dihal._NEWLINE_Zgodnje zdravljenje je med drugim vklju\xc4\x8devalo \xc4\x8desen, cimet in ipekak. Sodobne metode zdravljenja so razvili v drugi polovici 20. stoletja.  Dokazi, ki podpirajo uporabo steroidov pri KOPB, so bili objavljeni v poznih 1950-ih.  Bronhodilatorji so se za\xc4\x8deli uporabljati v \xc5\xa1estdesetih, po obetavnem testiranju izoprenalin a. Dodatni bronhodilatorji, kot je salbutamol, so pri\xc5\xa1li na trg v 1970-ih, LABA se je za\xc4\x8delo uporabljati sredi 1990-ih.\n_START_SECTION_\nDru\xc5\xbeba in kultura\n_START_PARAGRAPH_\nKOPB se pogosto pojmuje kot \xc2\xbbkadil\xc4\x8deva plju\xc4\x8da\xc2\xab. Osebe z emfizemom se imenujejo tudi \xc2\xbbro\xc5\xbenati piha\xc4\x8di\xc2\xab\xc2\xa0ali \xc2\xbbtip A\xc2\xab\xc2\xa0zaradi pogosto ro\xc5\xbenate polti, hitrega diha in na\xc5\xa1obljenih ustnic, ljudi s kroni\xc4\x8dnim bronhitisom pa \xc2\xbbmodri napihnjenci\xc2\xab\xc2\xa0ali \xc2\xbbtip B\xc2\xab, ker imajo pogosto  modrikasto ko\xc5\xbeo in ustnice zaradi nizkih ravni kisika in ker jim pogosto zatekajo gle\xc5\xbenji. Opisana terminologija ni ve\xc4\x8d sprejemljiva, saj ima ve\xc4\x8dina ljudi s KOPB kombinacijo obeh tipov._NEWLINE_Mnogi zdravstveni sistemi imajo te\xc5\xbeave pri zagotavljanju ustreznih mo\xc5\xbenosti za identifikacijo, diagnosticiranje in skrb za ljudi s KOPB; Britansko ministrstvo za zdravje je bolezen opredelilo kot velik problem in se odlo\xc4\x8dilo za posebno strategijo za re\xc5\xa1evanje teh problemov.\n_START_SECTION_\nGospodarstvo\n_START_PARAGRAPH_\nPo vsem svetu so leta 2010 ekonomski stro\xc5\xa1ki celega sveta zaradi KOPB zna\xc5\xa1ali 2,1\xc2\xa0milijard $, polovica pri tem v dr\xc5\xbeavah v razvoju. Pri tem je 1,9\xc2\xa0milijard $ neposrednih stro\xc5\xa1kov, kot je zdravljenje, 0,2\xc2\xa0milijard $ pa so posredni stro\xc5\xa1ki, kot je odsotnost z dela. Pri\xc4\x8dakovati je, da se bo ta \xc5\xa1tevilka v naslednjih 20 letih najmanj podvojila. V Evropi KOPB predstavlja 3\xc2\xa0% stro\xc5\xa1kov v zdravstvu. V ZDA so stro\xc5\xa1ki bolezni ocenjeni na 50 milijard dolarjev, od katerih je ve\xc4\x8dji del posledica poslab\xc5\xa1anj. V ZDA KOPB med bolezni, ki bolni\xc5\xa1nice najve\xc4\x8d stanejo: leta 2011 so bili skupni stro\xc5\xa1ki pribli\xc5\xbeno 5,7 milijard dolarjev.\n_START_SECTION_\nRaziskave\n_START_PARAGRAPH_\nInfliksimab, biolo\xc5\xa1ko zdravilo za zaviranje imunskega odziva, je bilo preizku\xc5\xa1eno pri KOPB, vendar o njegovih koristi ni bilo nobenih dokazov. Roflumilast je naslednje obetavno zdravilo, vendar naj bi vplivalo na kakovost \xc5\xbeivljenja. V fazi razvoja se nahajajo \xc5\xa1tevilne dolgoro\xc4\x8dno delujo\xc4\x8de u\xc4\x8dinkovine. Trenutno potekajo raziskave zdravljenja z zarodnimi celicami. \xc4\x8ceprav je metoda na splo\xc5\xa1no varna in podatki poskusov na \xc5\xbeivalih obetavni, obstaja leta 2014 le malo podatkov za ljudi.\n_START_SECTION_\nDruge \xc5\xbeivali\n_START_PARAGRAPH_\nKroni\xc4\x8dna obstruktivna plju\xc4\x8dna bolezen se lahko pojavi pri \xc5\xa1tevilnih drugih \xc5\xbeivali, do katere lahko pride zaradi izpostavljenosti cigaretnemu dimu. Ve\xc4\x8dinoma ima bolezen blago obliko. Znana je pri konjih kot ponavljajo\xc4\x8da se obstrukcija dihalnih poti, obi\xc4\x8dajno je posledica alergijske reakcije na slamo, ki vsebuje glive. KOPB je pogosto najti pri starih psih.'